ইতোমধ্যেই পোস্টার ও গল্প নিয়ে নানা আলোচনার জন্ম দিয়েছে প্রযোজনা প্রতিষ্ঠান জাজ মাল্টিমিডিয়ার সিক্যুয়েল ছবি ‘পোড়ামন-২’। আগ্রহী দর্শকের জন্য নতুন খবর হলো, এটি বৈশাখ উপলক্ষে মুক্তি পেতে যাচ্ছে। সিয়াম আহমেদ ও পূজা চেরি অভিনীত এ ছবিটি পরিচালনা করেছেন তরুণ পরিচালক রায়হান রাফী। তিনিই মুক্তির বিষয়টি নিশ্চিত করেছেন। পরিচালক বললেন, ‘বৈশাখ উপলক্ষে এটি মুক্তির পরিকল্পনা করছে জাজ। ১লা বৈশাখের আগের শুক্রবার এটি প্রেক্ষাগৃহে যাবে।’ পরিচালকের সে হিসেবে ১৩ এপ্রিল (শুক্রবার) পর্দায় উঠতে যাচ্ছে ‘পোড়ামন-২’। এদিকে ‘পোড়ামন-২’ টিম এখনও গানের শুটিংয়ে ব্যস্ত। রাফী জানালেন, আজকেই (২২ জানুয়ারি) শেষ দৃশ্যধারণ চলছে মেহেরপুরে। অংশ নিয়েছেন সিয়াম ও পূজা। উল্লেখ্য, ২০১৩ সালে মুক্তি পায় জাকির হোসেন রাজুর পরিচালনায় ছবি ‘পোড়ামন’। এটিই হলো জাজ মাল্টিমিডিয়ার প্রথম হিট ছবি। আলোচিত হওয়া এ ছবির সিক্যুয়েল ‘পোড়ামন-টু’।